פיתוניים

פיתוניים (שם מדעי: Pythonidae) הם משפחת נחשים לא-ארסיים ההורגים את טרפם באמצעות חניקתו. לרוב, לנחשים הנמנים עם משפחה זו מידות גוף גדולות וחוליות שדרה קצרות המאפשרות להם להיכרך סביב לקורבנם. נחשים אלה דומים לבני משפחת החנקיים והם קרובים אליהם יחסית. משפחה זו כוללת 38 מינים. בני משפחת הפיתוניים חיים בדרום-מזרח אסיה, באוסטרליה ואפריקה, באזורים טרופיים מרובי צמחייה. הם שחיינים טובים ורובם אף מטפסים על עצים. גודלם של הפיתונים נע בין מטר אחד ל-6 מטרים, ובמקרים חריגים אף יותר. הפיתונים הם בין הנחשים הארוכים בעולם - אורכו של הפיתון המרושת, הנחש השני הגדול בעולם, יכול להגיע אף ל-10 מטרים. לעיתים נמצאים אצלם שרידים של עצמות רגליים מנוונות בשולי הגוף. פיתונים טורפים בדרך כלל עופות ויונקים. הם מסוגלים לטרוף אף חיות גדולות יותר, כגון צבאים, תנינים והיפופוטמים. לאחר הריגתו, הטרף נבלע בשלמותו ומעוכל במשך מספר ימים עד מספר חדשים. למרות גודלם, ברוב המקרים אין הפיתוניים מסוכנים לבני אדם, ונמנעים מלהתקרב אליהם. עם זאת, נחשי פיתון שזה עתה התעוררו משנת החורף שלהם יהיו רעבים מספיק כדי לאכול כל יצור הנמצא בסביבתם. מדי שנה מדווחים מספר מקרים של בליעת בני-אדם, בעיקר נשים או ילדים באזורים כפריים, על ידי שני מיני הפיתון הגדולים - פיתון מרושת ופיתון סלעים אפריקני. נקבות הפיתון, כשאר הזוחלים, מטילות ביצים. הן מסדרות אותן בערימה ונכרכות סביבן. מאחר שהן בעלות דם קר, ואינן מסוגלות לחמם את הביצים בעזרת חום גופן, הן מרעידות את גופן בתנודות קלות המעלות את טמפרטורת הביצים. זהו אחד מהמקרים היחידים הידועים של התנהגות הורית אצל נחשים, שבדרך כלל נוטשים את צאצאיהם לאחר ההטלה. תוחלת החיים שלהם היא עד 35 שנים. כאמור, בטבע הפיתון נמנע בדרך כלל מלהתקרב לבני האדם ואינו מסוכן להם. משום כך הפיתון נפוץ כחיית מחמד, וניתן למצוא אותו בחנויות המוכרות חיות מחמד אקזוטיות. בגלל התנהגותו הבלתי צפויה, צריך להיות מגדל מנוסה כדי לגדל מינים גדולים של פיתון, כגון הפיתון הבורמזי או הפיתון המרושת. מגדל לא מנוסה עלול להבהיל או להרגיז את הנחש, שעלול לנסות לברוח או לתקוף את המטפל. פיתונים שברחו מהשבי עלולים להפר את האיזון הטבעי בסביבת מגוריהם, ואף לסכן את בני האדם החיים באזור. תועדו מקרים בהם הרג הנחש את המטפל הבלתי-מנוסה. משפחה פיתוניים (Pythonidae) סוג פיתון קטן (Antaresia) מין פיתון צ'ילדרן (Antaresia childreni) מין פיתון מנומר (Antaresia maculosa) מין פיתון גמדי (Antaresia perthensis) מין פיתון סטימסון (Antaresia stimsoni) מין יחיד פיתון איריאן (Apodora papuana) סוג פיתון מפוספס (Aspidites) מין פיתון שחור-ראש (Aspidites melanocephalus) מין פיתון וומה (Aspidites ramsayi) מין יחיד פיתון ביסמרק טבעתי (Bothrochilus boa) מין יחיד פיתון לבן-שפה (Leiopython albertisii) סוג פיתון מים (Liasis) מין פיתון מים חום (Liasis fuscus) מין פיתון מקלוט (Liasis mackloti) מין פיתון זית (Liasis olivaceus) סוג פיתון עצים (Morelia) מין פיתון השיחים (Morelia amethistina) מין פיתון בולן (Morelia boeleni) מין פיתון בריידי (Morelia bredli) מין פיתון עבה-קשקשים (Morelia carinata) מין פיתון אונפלי (Morelia oenpelliensis) מין פיתון השטיחים (Morelia spilota) מין פיתון עצים ירוק (Morelia viridis) סוג פיתון (Python) מין פיתון טימור (Python timoriensis) מין פיתון מלכותי (Python regius) מין פיתון דם (Python curtus) מין פיתון הודי (Python molurus) מין פיתון בורמזי (Python bivittatus) מין פיתון אנגולה (Python anchietae) מין פיתון ברונגרסמה (Python brongersmai) מין פיתון בורניאו (Python breitensteini) מין פיתון סלעים אפריקני (Python Sebae) מין פיתון מרושת (Python reticulatus) מין פיתון מיאנמר (Python kyaiktiyo) מדיה וקבצים בנושא פיתוניים בוויקישיתוף פיתוניים, באתר ITIS (באנגלית) פיתוניים, באתר NCBI (באנגלית) פיתוניים, באתר האנציקלופדיה של החיים (באנגלית) פיתוניים, באתר GBIF (באנגלית) פיתוניים, באתר אנציקלופדיה בריטניקה (באנגלית) AFP, טרגדיה באינדונזיה: נחש פיתון בלע אישה בת 45, באתר ynet, 9 ביוני 2024 והסוכנויות, טרגדיה במטע: נחש פיתון בלע אדם, באתר ynet, 29 במרץ 2017